Peter Sørensen er ny mand i sædet hos Hobro IK, og trænerskiftet gav i første omgang pote, da man besejrede Esbjerg.

Hjemme på DS Arena tog Hobro IK her til eftermiddag imod Esbjerg. På trænerbænken var en ny mand i form af Peter Sørensen, da han afløste Allan Kuhn tidligere på ugen. Peter Sørensen er dog langt fra ny i superliga-sammenhæng, da han tidligere har stået i spidsen for både AGF og senest Silkeborg IF, da de måtte forlade det fornemme selskab i sidste sæson. Den nye cheftræner gav et godt førstehåndsindtryk, da man gik sejrrigt fra grønsværen. Det var den norske angrebsduo bestående af sidste sæsons superliga-topscorer, Pål Alexander Kirkevold, og dennes 21-årige landsmand, Julian Kristoffersen, der blev noteret for en træffer i hver deres halvleg. Pudsigt nok sluttede Peter Sørensen sin aktive karriere i netop Norge, og det var også her, at han for første gang prøvede kræfter med trænergerningen. I begge tilfælde med HamKam som arbejdsgiver. Tre point til bundstriden Det virkede til, at der var ny energi at spore hos Hobro-spillerne. De vandt deres dueller og fightede godt imod et Esbjerg-mandskab, der på papiret var favorit, da de lige nu er nummer tre i tabellen. Hobro hopper med sejren fra 14.-pladsen til 12.-pladsen i den samlede stilling. Der resterer tre kampe af grundspillet. Hobro har på papiret et svært slutprogram. Fredag står næste kamp imod AaB på Aalborg Stadion.